Duminică intră în vigoare legea 30 din 2019 privind aprobarea OUG 25 din 2018 și care a fost publicată în Monitorul Oficial. Ca noutate se prevede impozitarea veniturilor din monede virtuale, avertizează consultanții fiscali.

Potrivit consultantului fiscal Adrian Bența, noua formă a Codului Fiscal prevede impozitarea bitcoinului. „Gata au găsit metoda să impoziteze și bitcoin-ul! 10% din câștig, în categoria veniturilor din alte surse. Legea Nr 30/2019”, a afirmat acesta vineri, într-o postare pe pagina sa de socializare.

Noua formă a Codului Fiscal face două precizări privind nu numai bitcoin-ul, ci, în general, monedele virtuale.

Prevederea lărgește categoria veniturilor din alte surse prin includerea celor din transferul de monedă virtuală. Apoi se arată cum se face impozitarea. „Câștigului din transferul de monedă virtuală în cazul veniturilor prevăzute la art. 114 alin. (2) lit. m), determinat ca diferență pozitivă între prețul de vânzare și prețul de achiziție, inclusiv costurile directe aferente tranzacției. Câștigul sub nivelul a 200 lei/tranzacție nu se impozitează cu condiția ca totalul câștigurilor într-un an fiscal să nu depășească nivelul de 600 lei”, arată noile prevederi.